Document ID: 32002D0336

Kommissionens beslutning
af 25. april 2002
om ændring af beslutning 2000/159/EF om midlertidig godkendelse af tredjelandes planer for restkoncentrationer i henhold til Rådets direktiv 96/23/EF
(meddelt under nummer K(2002) 1520)
(EØS-relevant tekst)
(2002/336/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf, og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(1), særlig artikel 29,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg og svin samt fersk kød og kødprodukter fra tredjelande(2), senest ændret ved forordning (EF) nr. 1452/2001(3), særlig artikel 3, og
ud fra følgende betragtninger:
(1) Kommissionens beslutning 2000/159/EF af 8. februar 2000 om midlertidig godkendelse af tredjelandes planer for restkoncentrationer i henhold til Rådets direktiv 96/23/EF(4) indeholder en liste over de tredjelande, der har forelagt en plan over de garantier, det pågældende tredjeland afgiver for overvågning af grupper af restkoncentrationer og stoffer som omhandlet i bilag I til direktiv 96/23/EF. Når disse garantier ikke er afgivet, bør listerne opstillet i henhold til Rådets beslutning 95/408/EF af 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr(5), senest ændret ved beslutning 2001/4/EF(6), derfor ændres parallelt med ændringerne i bilaget til beslutning 2000/159/EF. Den offentlige sundhed trues af restkoncentrationer i animalske produkter, og derfor skal planer for restkoncentrationer i disse produkter godkendes og ajourføres regelmæssigt.
(2) Ifølge direktiv 96/23/EF skal tredjelande hvert år fremsende overvågningsplaner for det løbende år og resultaterne for det foregående år til Kommissionen.
(3) Hvis garantierne omhandlet i direktiv 96/23/EF ikke er afgivet, bør de lister, der er fastsat i henhold til Rådets beslutning 95/408/EF, suspenderes parallelt med ændringerne af bilaget til beslutning 2000/159/EF.
(4) Bilaget til beslutning 2000/159/EF bør for så vidt angår Kina bringes i overensstemmelse med Kommissionens beslutning 2002/69/EF af 30. januar 2002 om beskyttelsesforanstaltninger over for animalske produkter importeret fra Kina(7).
(5) Nogle tredjelande har forelagt Kommissionen overvågningsplaner for restkoncentrationer og resultater heraf, men der er behov for yderligere evalueringer, oplysninger og præciseringer. Indtil der er foretaget yderligere evalueringer, bør disse tredjelande fortsat stå opført i bilaget til beslutning 2000/159/EF for så vidt angår de pågældende produkter.
(6) Nogle tredjelande forelagde deres overvågningsplaner, efter at beslutning 2000/159/EF blev ajourført ved Kommissionens beslutning 2001/487/EF(8). Indtil der er foretaget yderligere evalueringer, bør disse tredjelande opføres i bilaget til beslutning 2000/159/EF for så vidt angår de pågældende produkter.
(7) Situationen med hensyn til visse andre tredjelandes overvågningsplaner for bestemte dyrearter har ændret sig siden vedtagelsen af beslutning 2001/487/EF. Indtil der er foretaget yderligere evalueringer, bør disse tredjelande optages i bilaget til beslutning 2000/159/EF for de pågældende produkters vedkommende.
(8) Beslutning 2000/159/EF bør derfor ændres i overensstemmelse hermed.
(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2000/159/EF affattes som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 25. april 2002.

Labels: 17
5
0
6
15